Britania, një ditë pa energji nga qymyrguri
Një prirje e re për investime në energjinë e ripërtëritshme po përhapet në disa vende evropiane, madje edhe në vendet në zhvillim
Britania, aty ku Revolucioni Industrial filloi mbi 200 vjet më parë, regjistroi ditën e saj të parë të plotë pa përdorimin e energjisë nga qymyri. Kjo arritje u shënua të premten, pas disa vite investimesh në energjinë e ripërtëritshme – një prirje e re që po përhapet në disa vende evropiane dhe bile edhe në vendet në zhvillim. Është karburanti që vuri në lëvizje Revolucionin Industrial të Britanisë dhe ndihmoi në ndërtimin e Perandorisë. Por kjo erdhi me një kosto. Në vitet 1950, shtëllungat e ndotjes nga djegia e qymyrit, që njihet si ‘smog’, shkaktuan vdekjen e mijëra londinezëve. Kohët kanë ndryshuar. Miniera e fundit e qymyrit u mbyll në vitin 2015. Të gjitha stacionet elektrike të furnizuara me qymyr do të mbyllen deri në vitin 2025. Shumë e mirëpresin zhdukjen e tyre. Energjia bërthamore dhe ajo e gazit zënë një pjesë të madhe të prodhimit energjitik në Britani. Por eleminimi i qymyrin u arrit përmes një zgjerimi të madh të energjive të ripërtëritshme. Pjesa më e madhe e përparimit është arritur për shkak të uljes së ndjeshme të kostos së burimeve të ripërtëritshme, veçanërisht të komplekseve energjitike në det të hapur për përftimin e energjisë nga era. Por Britania është prapa vendeve të tjera në Evropë. Portugalia arriti të përdorë për katër ditë rresht energji të ripërtëritshme në vitin 2016. Përparimi i shpejtë ofron një mundësi për ekonomitë e vendeve në zhvillim të anashkalojnë llojin e industrializimit ndotës që karakterizoi dikur Britaninë. Në Shtetet e Bashkuara, Presidenti Donald Trump ka miratuar urdhëresa për të hequr rregullat për mbrojtjen e mjedisit, duke premtuar të kthejë përsëri në punë minierat e qymyrit dhe të investojë në të ashtuquajturën teknologji të kapjes së karbonit. Por shumë analistë thonë se ulja e kostos të energjisë së ripërtëritshme krahasuar me atë të qymyrit do të thotë se ka të ngjarë të mos ketë llogjikë ekonomike për rihapjen e minierave.